KIRJALLINEN KYSYMYS P-3212/00

esittäjä(t): Hans Kronberger (NI) komissiolle

(10. lokakuuta 2000)

Aihe: Uusiutuvien energialähteiden vauhdittamiskampanja

Komissio ehdotti valkoisessa kirjassa Tulevaisuuden energia: uusiutuvat energialähteet vauhdittamiskampanjaa.

Miten vauhdittamiskampanjaa on toteutettu?

Kuinka pitkällä kampanjan toteuttaminen on?

Tarkkaillaanko kampanjan toteuttamista jatkuvasti?

Onko toteuttamista varten kehitetty valvontajärjestelmä ja onko sitä käytetty?

Loyola de Palacion komission puolesta antama vastaus

(20. marraskuuta 2000)

Komission valkoisessa kirjassa Tulevaisuuden energia: uusiutuvat energialähteet(1) hahmotellaan vauhdituskampanja, jolla pyritään edistämään ja nopeuttamaan laajojen hankkeiden toteuttamista erilaisten uusiutuvien energianlähteiden aloilla ja jossa puhutaan voimakkaasti uusiutuvien energianlähteiden laajemman käytön puolesta.

Kampanja toteutetaan vuosina 20002003, ja siinä keskitytään määrällisiin tavoitteisiin uusiutuvien energianlähteiden eri avainaloilla. Siinä haetaan myös sataa yhteisöä, joissa pyritään käyttämään yksinomaan uusiutuvista energianlähteistä tuotettua energiaa. Vuodeksi 2003 asetetut kampanjan tavoitteet ovat avainaloilla 1525 prosenttia vuodeksi 2010 asetetuista valkoisen kirjan kokonaistavoitteista. Vuoden 2003 välitavoitteet antavat hyvän kuvan edistymisestä lyhyellä ja keskipitkällä aikavälillä.

Kampanjan tavoitteiden osalta komissio vahvistaa, että tuulienergiaa koskeva tavoite on jo saavutettu ja että aurinkoenergiaa käyttävissä sovelluksissa (aurinkosähkö- ja aurinkolämpösovellukset) on lähinnä alueellisella ja paikallisella tasolla saavutettu huippu tietyillä aloilla, joilla on toteutettu soveltuvia sääntely- ja edistämistoimenpiteitä. Biomassatavoitteita, joita koskevan tilastoaineiston täydentämiseksi tarvitaan erityinen selvitys, on seurattava tarkkaan. Biokaasun käyttö on selvästi kasvussa. Rakennusten lämmityksessä biomassan on kilpailtava maakaasun kanssa, kun taas kuljetuksissa biopolttoaineet kilpailevat tavanomaisten fossiilisten polttoaineiden kanssa. Maatalouspolitiikka mahdollistaa hyvinkin energianlähteinä käytettävien raaka-aineiden tuottamisen, myös sallimalla tällaisen tuotannon kesannoiduilla mailla. Biopolttoaineiden suosio riippuu niiden käyttöä ja verokohtelua koskevasta erityisestä lainsäädännöstä. Sataprosenttisesti uusiutuvia energianlähteitä käyttävää sataa yhteisöä koskeva tavoite saavutetaan varmasti vuonna

2003. Uusiutuvien energialähteiden alan kumppanuussopimusten allekirjoittaminen yhteisöjen kanssa etenee nopeasti, ja yli sata ehdokasta on jo löytynyt.

Uusiutuvien energialähteiden kehittämisen seurantaa varten komissio on laatinut järjestelmän, joka perustuu Eurostatin tilastoihin, teollisuuden, valmistajien ja niiden liittojen antamiin tietoihin, valkoisen kirjan ja kampanjan tavoitteiden laskemiseen käytettyyn TERES-malliin (uusiutuvia energianlähteitä koskeva eurooppalainen tutkimus) sekä jäsenvaltioiden ohjelmia ja politiikkoja koskeviin järjestelmällisiin selvityksiin.

Vauhdituskampanjan toimenpiteitä, komission ohjelmien mukaisesti toimitetut uusiutuvien energialähteiden kumppanuussopimushakemukset mukaan luettuina, arvioidaan yhteisön rahoitustukea koskevien yleisten sääntöjen mukaisesti. Komissio valmistelee parhaillaan valkoisen kirjan ja vauhdituskampanjan toteuttamista koskevaa kertomusta, joka toimitetaan parlamentille vuoden loppuun mennessä.

(1) KOM(97) 599 lopullinen.